1.

in Alt 1, cuirtear an méid seo a leanas in ionad fho-mholadh C(1): “1. Maidir leis na bearta beartais macrastuamachta arna nglacadh ag údaráis ábhartha eile agus arna moladh lena gcómhalartú ag BERS, moltar do na húdaráis ábhartha na bearta sin a chómhalartú. Moltar na bearta seo a leanas, arna dtuairisciú tuilleadh san Iarscríbhinn, a chómhalartú: An Bheilg: — forlíontán ualaithe riosca le haghaidh neamhchosaintí miondíola atá urraithe le maoin chónaithe dhochorraithe atá lonnaithe sa Bheilg, arna chur i bhfeidhm i gcomhréir le hAirteagal 458(2)(d)(vi) de Rialachán (AE) Uimh. 575/2013 maidir le hinstitiúidí creidmheasa atá údaraithe sa Bheilg, a úsáideann an Cur Chuige IRB chun ceanglais chaipitil rialála a ríomh agus atá comhdhéanta de: (a) forlíontán comhréidh ualaithe riosca de 5 phointe céatadáin; agus (b) forlíontán comhréireach ualaithe riosca ina gcuimsítear 33 faoin gcéad de mheánualach riosca ualaithe ó thaobh na neamhchosanta a chuirtear i bhfeidhm ar an bpunann neamhchosaintí miondíola atá urraithe le maoin chónaithe dhochorraithe atá suite sa Bheilg. An Fhrainc: — géarú ar an teorainn mhór neamhchosanta dá bhforáiltear in Airteagal 395(1) de Rialachán (AE) Uimh. 575/2013, is infheidhme maidir le neamhchosaintí ar chorparáidí móra neamhairgeadais ag a bhfuil fiachas ollmhór agus a bhfuil a n-oifig chláraithe acu sa Fhrainc, go 5 faoin gcéad de chaipiteal Leibhéal 1, arna chur i bhfeidhm i gcomhréir le hAirteagal 458(2)(d)(ii) de Rialachán (AE) Uimh. 575/2013 ar institiúidí domhanda lena bhfuil tábhacht shistéamach (G-SIIanna) agus d’institiúidí eile lena bhfuil tábhacht shistéamach (O-SIIanna) ar an leibhéal comhdhlúthúcháin is airde dá n-imlíne stuamachta baincéireachta. An Liotuáin: — ráta maoláin um riosca sistéamach de 2 % do gach neamhchosaint mhiondíola ar dhaoine nádúrtha a bhfuil cónaí orthu i bPoblacht na Liotuáine atá urraithe le maoin chónaithe. Lucsamburg: — teorainneacha um chóimheas iasachta/luacha (LTV) atá ceangailteach ó thaobh dlí le haghaidh iasachtaí morgáiste nua ar réadmhaoin chónaithe atá lonnaithe i Lucsamburg, le teorainneacha LTV éagsúla is infheidhme maidir le catagóirí éagsúla iasachtaithe: (a) Teorainn LTV 100 % do cheannaitheoirí céaduaire a bhfuil a bpríomháit chónaithe á ceannach acu; (b) Teorainn LTV 90 % do cheannaitheoirí eile i.e. ní ceannaitheoirí céaduaire a bhfuil a bpríomháit chónaithe á ceannach acu. Cuirtear an teorainn sin i bhfeidhm ar bhealach comhréireach trí liúntas punainne. Go sonrach, féadfaidh iasachtóirí 15 % den phunann morgáistí nua a deonaíodh do na hiasachtaithe sin a eisiúint le LTV os cionn 90 % ach faoi bhun an LTV uasta de 100 %; (c) Teorainn LTV 80 % le haghaidh iasachtaí morgáiste eile (lena n-áirítear an mhír ‘ceannach le ligean ar cíos’). An Ísiltír: — meánualú riosca íosta arna chur i bhfeidhm i gcomhréir le hAirteagal 458(2)(d)(vi) de Rialachán (AE) Uimh. 575/2013 maidir le hinstitiúidí creidmheasa atá údaraithe san Ísiltír, a úsáideann an cur chuige an IRB chun ceanglais chaipitil rialála a ríomh maidir lena punanna neamhchosaintí ar dhaoine nádúrtha atá urraithe le maoin chónaithe atá lonnaithe san Ísiltír. Maidir le gach ítim neamhchosanta aonair a thagann faoi raon feidhme an bhirt, sanntar ualú riosca 12 % don chuid den iasacht nach sáraíonn 55 % de luach margaidh na maoine a úsáidtear chun an iasacht a urrú, agus sanntar ualú riosca 45 % don chuid eile den iasacht. Is ionann meánualú riosca íosta na punainne agus meánualach riosca ualaithe ó thaobh na neamhchosanta um ualaí riosca na n-iasachtaí aonair. An Iorua: — ráta maoláin um riosca sistéamach de 4.5 % maidir le neamhchosaintí san Iorua, arna chur i bhfeidhm i gcomhréir le hAirteagal 133 de Threoir 2013/36/AE, mar a cuireadh i bhfeidhm ar an Iorua agus san Iorua ar an 1 Eanáir 2020 de bhun théarmaí an Chomhaontaithe ar an Limistéar Eorpach Eacnamaíoch (*1) (Comhaontú LEE) (dá ngairfear anseo feasta an ’CRD mar is infheidhme maidir leis an Iorua agus san Iorua ar an 1 Eanáir 2020’), maidir leis na hinstitiúidí creidmheasa go léir atá údaraithe san Iorua; — íosteorainn meánualaigh riosca de 20 % le haghaidh neamhchosaintí ar réadmhaoin chónaithe san Iorua, arna chur i bhfeidhm i gcomhréir le hAirteagal 458(2)(d)(vi) de Rialachán (AE) Uimh. 575/2013, mar a cuireadh i bhfeidhm ar an Iorua agus san Iorua ar an 1 Eanáir 2020; de bhun théarmaí Chomhaontú LEE (dá ngairfear anseo feasta “CRR mar is infheidhme maidir leis an Iorua agus san Iorua ar an 1 Eanáir 2020,”), ar institiúidí creidmheasa, arna n-údarú san Iorua, a úsáideann an cur chuige inmheánach bunaithe ar rátálacha (IRB) chun ceanglais chaipitil rialála a ríomh; — íosteorainn meánualaigh riosca de 35 % le haghaidh neamhchosaintí ar eastát réadach tráchtála san Iorua, arna chur i bhfeidhm i gcomhréir le hAirteagal 458(2)(d)(vi) den CRR mar a cuireadh i bhfeidhm ar an Iorua agus san Iorua an 1 Eanáir 2020 maidir le hinstitiúidí creidmheasa atá údaraithe san Iorua, a úsáideann an cur chuige IRB chun ceanglais chaipitil rialála a ríomh. An tSualainn: — íosteorainn a bhaineann go sonrach le hinstitiúidí creidmheasa áirithe de 25 faoin gcéad maidir le meánualach riosca ualaithe ó thaobh na neamhchosanta um ualaí riosca a chuirtear i bhfeidhm ar an bpunann neamhchosaintí miondíola ar oibleagáideoirí a bhfuil cónaí orthu sa tSualainn atá urraithe le maoin dhochorraithe i gcomhréir le hAirteagal 458(2)(d)(vi) de Rialachán (AE) Uimh. 575/2013 maidir le hinstitiúidí creidmheasa atá údaraithe sa tSualainn a úsáideann an Cur Chuige IRB chun ceanglais caipitil rialála a ríomh. (*1) IO L 1 3.1.1994, lch. 3.”;"